2.

Резолюция на Европейския парламент от 24 април 2007 г., съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2005 година, Раздел I — Европейски парламент (C6-0465/2006 — 2006/2071(DEC))

Европейският парламент,

- като взе предвид общия бюджет на Европейския съюз за финансовата 2005 година [1],

- като взе предвид окончателните годишни отчети на Европейските общности за финансовата 2005 година — том I (SEC(2006)0915 — C6-0465/2006 [2],

- като взе предвид доклада за бюджетното и финансово управление за финансовата 2005 година, раздел I — Европейски парламент [3],

- като взе предвид годишния доклад на вътрешния одитор,

- като взе предвид годишния доклад на Сметната палата за изпълнението на бюджета за финансовата 2005 година, заедно с отговорите на институциите [4],

- като взе предвид декларацията за достоверност и точност на отчетите, както и за законосъобразност и правилност на извършените операции, представена от Сметната палата съгласно член 248 от Договора за ЕО [5],

- като взе предвид член 272, параграф 10 и член 275 от Договора за ЕО, както и член 179a от Договора за Евратом,

- като взе предвид Регламент (EО, Евратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейските общности [6] и п о-специално членове 145, 146 и 147 от него,

- като взе предвид член 13 от Вътрешния правилник за изпълнението на бюджета на Европейския парламент [7],

- като взе предвид член 147, параграф 1 от Финансовия регламент, съгласно който всяка институция на Общността се задължава да направи всичко необходимо за предприемане на действия по забележките, съпътстващи решението на ЕП за освобождаване от отговорност,

- като взе предвид член 71 и член 74, параграф 3 от приложение V към своя правилник,

- като взе предвид доклада на Комисията по бюджетен контрол (A6-0094/2007),

A. като има предвид, че Сметната палата не установи съществени грешки (параграф 10.4);

Б. като има предвид, че Сметната палата посочи системни недостатъци на системите за надзор и контрол (параграфи от 10.5 до 10.10);

В. като има предвид, че Парламентът в своите отговори е посочил мерките, предприети за преодоляване на недостатъците, констатирани от Сметната палата;

Г. като има предвид, че Правилникът за дейността на Европейския парламент беше изменен на 23 октомври 2002 г., за да предвиди освобождаване от отговорност на председателя, а не на генералния секретар;

Д. като има предвид, че резолюцията му от 26 септември 2006 г. [8] относно освобождаване от отговорност за финансовата 2004 година следва да бъде изпълнена докрай, а напредъкът по изпълнение на нейните препоръки оценен;

Е. като има предвид, че Статутът на членовете на Европейския парламент от 28 септември 2005 г. [9] вследствие на полученото съгласие на Съвета от 19 юли 2005 г. ще влезе в сила на първия ден от парламентарния мандат, започващ през 2009 г.;

Ж. като взе предвид Кодекса за парламентарните сътрудници, приет от Бюрото на 25 септември 2006 г. [10];

Отчетите на Европейския парламент, насочени по-специално към политиката в областта на недвижимите имоти

1. Отбелязва, че през 2005 г. Парламентът е получил приходи, равняващи се на 112393557 EUR (2004 г.: 117409824 EUR);

2. Обръща внимание на данните, с които са приключени отчетите на Парламента за финансовата 2005 година, а именно:

(в евро) |

Използване на бюджетни кредити | Бюджетни кредити за финансовата 2005 година | Бюджетни кредити, пренесени от финансовата 2004 година |

Бюджетни кредити 2005 г. | Бюджетни кредити от целеви приходи | член 9, параграфи 1 и 4 от Финансовия регламент |

Налични бюджетни кредити | 1264024722 (100 %) | 31412881 (100 %) | 281461344 (100 %) |

Поети задължения | 1249096468 (98,82 %) | | - |

Извършени плащания | 941932832 (75,40 %) | 29679028 (94,48 %) | 259853230 (92,32 %) |

Бюджетни кредити, пренесени за 2006 г. | | | |

член 9, параграфи 1 и 2 от Финансовия регламент | 307163636 | | |

член 9, параграф 1, параграф 2, буква а) и параграф 5 от Финансовия регламент | 200000 | | |

Анулирани бюджетни кредити | 14728254 | - | 21608114 (7,68 %) |

Счетоводен баланс към 31 декември 2005 г.: 1520822777 |

3. Отбелязва, че през 2005 г. 98,82 % от бюджетните кредити, записани в бюджета на Парламента, са били поети като задължение, като са анулирани едва 1,18 %, и че, както и предишни години, е постигната висока степен на изпълнение на бюджета;

4. Напомня въпреки това, че високата степен на изпълнение се дължи отчасти на системната практика от 1992 г. насам да се извършват правят трансфери, с цел да се пренесат всички налични бюджетни кредити в края на годината в бюджетни редове за сгради, и п о-специално за авансови капиталови плащания, за да се намалят бъдещи изплащания на лихви; в тази връзка са осигурени 124144556 EUR (приблизително 10 % от бюджетните кредити) чрез сборни трансфери в края на 2005 г., от която сума

- 75,7 милиона EUR са изразходвани за закупуване на сградите "Уинстън Чърчил" (WIC) и "Салвадор де Мадариага" (SDM) в Страсбург,

- 46,2 милиона EUR са прехвърлени за предварително изплащане на годишния наем за ползване на сградите D4 и D5 в Брюксел,

- и 2,3 милиона EUR са заделени за Дома на Европа във Валета;

освен това, чрез обикновени трансфери, Парламентът закупи — съвместно с Комисията — Домовете на Европа в Копенхаген (10,6 милиона EUR) и Хага (7,4 милиона EUR);

5. Напомня на компетентните си органи за своето решение, че "... изплащането на сградите... следва да стане част от бюджетната стратегия" [11]; в тази връзка отправя критика към компетентните си органи за системна неспособност да осигурят достатъчна яснота по отношение на политиката на Парламента в областта на недвижимите имоти за бъдещи придобивания (бюджетен ред "придобиване на недвижими имоти" съдържа единствено символични записвания за 2005, 2006 и 2007 г.);

6. Заявява отново искането си за изменение на член 16 от Вътрешния правилник за изпълнение на бюджета на Европейския парламент с оглед изготвяне на проекти за строителство със значително финансово отражение върху бюджета на Парламента, подлежащо на получаване на съгласието на Комисията по бюджетите;

7. Приканва отново бюджетният орган да направи бюджетни прогнози, които гарантират, че сумите, записани в проектобюджета, отговарят на действителните изисквания в различните политики на Парламента, отправя искане към оправомощените разпоредители с бюджетни кредити да посочат ясно в техните годишни доклади за дейността получените годишни бюджетните кредити, поетите задължения, извършените плащания и неизползваните суми; освен това приканва оправомощените разпоредители с бюджетни кредити да изложат причините, както вече се е получило в някаква степен, за непълното усвояване на бюджетните кредити;

8. Съзнава факта, че Сметната палата в близко бъдеще ще публикува специален доклад относно политиката на институциите по отношение на сградите; приканва компетентната си комисия да изготви доклад по собствена инициатива въз основа на този специален доклад; освен това счита, че тази комисия ще има правото, ако реши, да изготвя доклади по собствена инициатива относно всеки специален доклад на Сметната палата, без предварително разрешение и извън определената за такива доклади квота;

9. Изразява съжаление, че бюджетният ред за информационните центрове на ЕП остава недиференциран и изразява желание да се извърши преглед на най-добрите практики на всички информационни центрове, като се вземе предвид съотношението между разходи и ползи;

Бележките на Сметната палата за финансовата 2005 година

10. Приветства факта, че одитът на Сметната палата не е установил съществени грешки (параграф 10.4);

11. Отчита забележките на Сметната палата по отношение на новото компютърно приложение за изчисляване възнагражденията на служителите, както и отговора на компетентната служба на Парламента, в който се подчертава, че от март 2006 г. е въведен системен последващ контрол;

12. Приема критиката, отправена от Сметната палата, относно единната цена на пътните разноски на служителите между трите обичайни работни места; въпреки това приема, че администрацията на Парламента се опитва да намери компромисно решение между регулаторната рамка и изискванията на конкретната работна среда на институцията; отправя искане към Сметната палата да контролира функционирането на системата с единна ставка и да предупреди органа, който взема решение за освобождаване от отговорност в случай на установени злоупотреби;

13. Отбелязва, че Сметната палата посочи недостатъците в системите за надзор и контрол (параграф 10, точка 9), отнасящи се до изплащане на надбавки на членовете на Европейския парламент; счита за обезпокоителен факта, че до средата на 2006 г. едва 54 % от доставчиците на услуги и едва 29 % от посредниците в платежни операции са представили фактури за периода от юли 2004 до юни 2005 г.; отбелязва, че вътрешният одит на надбавките за парламентарни сътрудници на членовете на ЕП ще бъде приключен своевременно за процедурата по освобождаване от отговорност за 2006 г.;

Годишният доклад на вътрешния одитор

14. Отбелязва, че през 2005 г. Службата за вътрешен одит е приключила 7 доклада: годишния доклад на вътрешния одитор, доклади за последващите действия по отношение на прегледа, направен в него на Рамката за вътрешен контрол на генералните дирекции, за процедурата по възлагане на обществени поръчки, както и за две от информационните служби на Парламента (тя също така прие два доклада за Европейския омбудсман);

15. Приветства факта, че вътрешният одитор е бил не само подготвен да подпомогне докладчика на Парламента по освобождаване от отговорност, но и да представи официално за първи път лично констатациите от годишния си доклад за 2005 г. на комисията по бюджетен контрол, като по този начин показва, че докладът му е не само инструмент за вътрешно управление, но и важна отправна точка при годишното освобождаване от отговорност;

16. Подчертава, че одитите са потвърдили, че институцията е все още във фаза на преход между две коренно различни концепции за вътрешен контрол, като ще е необходимо още време за пълно прилагане на Рамката за вътрешен контрол (РВК) във всички отдели;

17. Приветства факта, че вътрешният одитор е съсредоточил работата си през 2005 г. върху процедурата по възлагане на обществени поръчки и последващи действия по отношение на приетите плановете за действия в резултат от анализа на РВК през 2003 и 2004 г.;

18. Подчертава следното в областта на обществените поръчки:

- трябва да се получат разумни гаранции, че търгът ще отговори на основните нужди, ще бъде редовен, рентабилен и прозрачен,

- трябва да бъде представена точна и изчерпателна тръжна документация,

- трябва да бъдат определени адекватни критерии за изключване, подбор и възлагане,

- трябва да бъдат осигурени срочност, равно отношение и прозрачност при контактите с участниците в търга,

- трябва да се гарантира вземането на принципни решения от тръжната комисия,

- оценяването на офертите трябва да се основава на предварително обявените критерии,

- трябва да се води и съхранява подробен запис при възлагане на поръчките,

- договорните условия трябва да съответстват на тръжните изисквания,

- постигането на тези цели предполага адекватен контрол в началния критичен етап от процеса на възлагане на поръчките,

- трябва да се подобри ефективността на предварителното потвърждаване на бюджетните задължения за обществени поръчки;

19. Иска от Сметната палата най-късно през финансовата 2008 година да извърши оценка доколко тези цели са достигнати в областта на обществените поръчки;

20. Заявява отново, че рамките за вътрешен контрол, въведени от оправомощените разпоредители с бюджетни кредити, съдържат следните цели за контрол: съблюдаване на действащото законодателство, правила и практики, надеждност на управленската информация и данни, както и икономичност, ефективност и ефикасност на операциите;

21. Напомня освен това, че оправомощените разпоредители трябва да съблюдават 22 минимални стандарта, за да постигнат целите за контрол; тези стандарти могат да бъдат групирани в пет категории на контрол: контрол на околната среда, управление на изпълнението и риска, информация и комуникация, контролна дейност и мониторинг (одит и оценка);

22. Подчертава следното в областта на РВК (Службата за вътрешен одит съгласува 454 действия с оправомощените отдели през 2003/2004 г. и проведе процедури по последващи действия, за да определи дали се правилно изпълняват, като досега статутът на 341 действия е утвърден по този начин):

- от 37 действия от прегледа на компютризираната система, използвана за управление на бюджетните операции, само 3 все още не са били изпълнени до края на 2005 г., а други 9 са частично изпълнени;

- от 304 действия, които разглеждат степента на съответствие с минималните стандарти на вътрешен контрол и целите на контрола, 150 са били напълно изпълнени, 86 били изпълнени отчасти, а никаква дейност все още не е била предприета от отделите по останалите 68;

- за всички останали действия, които все още не са напълно изпълнени, Службата за вътрешен контрол е съгласувала преразгледан график с оправомощените отдели, който ще бъде подложен на последващи действия през 2007 г.;

23. Изразява съжаление, че одитът на надбавките за парламентарни сътрудници на членовете на ЕП няма да бъде готов навреме за процедурата по освобождаване от отговорност за 2005 г.; приканва компетентната си комисия на по-късен етап да обърне необходимото внимание на резултатите от този одит;

Финансовото управление на Европейския парламент

24. Отбелязва, че анализът на финансовото управление, придружаващ отчетите за 2005 г., представлява полезно изложение на главните финансови събития от разглежданата година;

25. Посочва, че част от управленската дейност в Парламента през 2005 г. продължава да е насочена към адаптиране към новите изисквания на Финансовия регламент, изграждане на нови системи за контрол, методологии и работни методи, изработване на програми за обучение и установяване на нови линии на отговорност;

26. Отбелязва, че първоначалният опит по прилагане на условията на новия Финансов регламент в институция като Парламента, която управлява административен бюджет, показва в някои случаи, че са изградени извънредно сложни системи и финансови цикли;

27. Отбелязва, че някои генерални дирекции продължават да са на мнение, че определени разпоредби на Финансовия регламент и правилата за прилагането му водят до излишна бюрократизация на цялостния процес на вътрешен контрол и представляват необоснована тежест за управлението;

28. Отбелязва, че 18 служители на бившата Дирекция за финансов контрол (от общо 20 служители) са били натоварени със задачи за извършване на контрол, докато при новата структура, приета с новия Финансов регламент, на 44 служители са възложени тези задачи в различните генерални дирекции, като освен това има 10 одитори (от общ състав от 12) на работа в Службата за вътрешен одит;

29. Потвърждава отново становището, изложено в резолюциите му от 26 септември 2006 г., 12 април 2005 г. [12], 21 април 2004 г. [13] и 8 април 2003 г. [14], че "приложното поле на процедурата по освобождаване от отговорност следва да обхваща не само управленската дейност на генералния секретар и администрацията на Парламента, но и решенията, вземани от неговите ръководни органи, т.е. председателя, Бюрото и Председателския съвет";

30. Изтъква, че Парламентът освобождава от отговорност не генералния секретар, а председателя, тъй като избраните членове, а не длъжностните лица, са тези, които са в крайна сметка политически отговорни за изготвянето и изпълнението на бюджета; следователно, приканва председателя и заместник-председателя, отговарящ за бюджета, да участват в бъдещите заседания на комисията по бюджетен контрол доколкото е подходящо и да съгласуват с тази комисия подходящия формат за провеждане на плодотворен политически диалог по време на процедурата по освобождаване от отговорност;

31. Приветства факта, че Бюрото е започнало обсъждане на отношенията си с бюджетния орган и органа, който взема решение за освобождаване, с оглед изясняване на точното практическо значение на политическата отговорност, придадена на членовете на ръководните органи на Парламента относно упражняването на правомощия и вземането на решения със значителни финансови последствия; приканва новоизбраното Бюро да поднови това обсъждане, като заинтересованите комисии се включат в дебатите;

32. Приветства факта, че генералният секретар е изготвил кратък и разбираем документ, в който се прави разяснение на бюджета за 2004 и 2005 г. и който е на разположение на сайта на Парламента;

Докладите за дейността на генералните директори

33. Изтъква, че генералният секретар на Парламента е предал докладите за дейността през 2005 г. на комисията по бюджетен контрол на 10 април 2006 г.; в тази връзка генералният секретар в качеството му на оправомощен разпределител с бюджетни средства е заявил, че е получил разумни гаранции, че бюджетът на Парламента е изпълнен в съответствие с принципите на добро финансово управление и че въведената рамка за контрол позволява необходимите гаранции по отношение на законосъобразността и правилността на извършените операции;

34. Приветства факта, че всички генерални директори са изготвили категорична декларация за достоверността и точността на финансовите операции на техните отдели;

35. Оценява напредъка, постигнат при хармонизиране на представянето и структуратана годишните доклади за дейността; въпреки това остава на мнение, че е възможен по-нататъшен напредък за подобряване четимостта и сравнимостта; отправя искане към службите си да включат работно резюме от една страница с получените бюджетни кредити, поетите задължения, извършените плащания и използването на с неизразходваните суми (т.е. пренесени суми, трансфери, сборни трансфери и т.н.), както и основните събития от изминалата финансова година;

36. Отбелязва, че заключенията на докладите за дейността определят следните основни предизвикателства:

- прилагането на рамката за вътрешен контрол отнема повече време от първоначалните очаквания,

- прилагане на изпълнението на бюджета съгласно новия Финансов регламент,

- изпълнение на политическите искания за кратко време,

- набиране и приобщаване на нови служители;

Възлагане на обществени поръчки

37. Припомня, че съгласно членове 54 и 119 от правилата за прилагането на Финансовия регламент [15] институциите изпращат доклади на бюджетния орган по договорените процедури и по договорите, които не попадат в приложното поле на директивите за възлагане на обществени поръчки; в Официален вестник е публикуван списък на изпълнителите с договори на стойност повече от 50000 EUR, но по-малко от лимита съгласно споменатите директиви, а договорите на стойност между 13800 и 50000 EUR са обявени на сайтовете на институциите. Освен това през 2003 г. Парламентът призова своя генерален секретар да изготвя доклад веднъж годишно за сключените договори [16];

38. Отбелязва, че годишният доклад съдържа следната информация относно договори на стойност равна или по-голяма от 13800 EUR, сключени през 2005 г.:

Вид на договора | Брой [2004 в ()] | Процент [2004 в ()] | Сума в EUR [2004 в ()] | Процент [2004 в ()] |

Услуги | 199 (229) | 64 % (58 %) | 89551639 (180927304) | 44 % (75 %) |

Доставки | 53 (99) | 17 % (25 %) | 29036604 (26500867) | 14 % (11 %) |

Дейности | 48 (60) | 15 % (15 %) | 13763856 (18876271) | 7 % (8 %) |

Сгради | 12 (4) | 4 % (2 %) | 73149658 (15593025) | 35 % (6%) |

Общо | 312 (392) | 100 % | 205501756 (241897467) | 100 % |

Вид процедура | Брой [2004 в ()] | Процент [2004 в ()] | Сума в EUR [2004 в ()] | Процент [2004 в ()] | Средна сума [2004 в ()] |

Открита | 64 (95) | 21% (24 %) | 94187176 (157909034) | 71 % (70 %) | 1471675 (1662200) |

Ограничена | 112 (110) | 37% (28 %) | 26676276 (39897441) | 20 % (18 %) | 238181 (362704) |

Договорна | 124 (183) | 42% (48 %) | 11488646 (28497967) | 9 % (12 %) | 92650 (155727) |

Общо | 300 (388) | 100% | 132352098 (226304442) | 100 % | 441174 (585259) |

39. Изтъква, че от сключените 312 договора, 147 са били на стойност най-малко 50000 EUR, докато 165 са били между 13800 и 50000 EUR; отправя запитване към администрацията си дали смята, че въведените процедури по възлагане на договори от последния вид по преразгледания Финансов регламент са достатъчно ефективни;

40. Припомня, че вътрешният одитор е извършил одит в цялата институция на процеса по възлагане на поръчки, като неговите препоръки са споменати по-горе;

41. Приветства факта, че по отношение на стойността 91 % от договорите са сключени след открити (71 %) и ограничени (20 %) процедури;

42. Обръща внимание на отговора на генералния секретар [17], в който се излагат предприетите мерки за съставяне на база данни с договорите съгласно член 95 от Финансовия регламент, като същевременно потвърждава, че преработеният Финансов регламент понастоящем предвижда наличието на една централна база данни за всички институции под ръководството на Комисията;

Политически групи (преглед на отчетите и процедурите — бюджетна позиция 3701)

43. Припомня, че параграф 2.7.3 от Правилата за използване на бюджетните кредити по бюджетна позиция 3701 [18] изисква Бюрото и комисията по бюджетен контрол да се занимават с одитираните годишни отчети на политическите групи съгласно правомощията, предоставени им от Правилника за дейността на ЕП;

44. Отново заявява, че политическите групи сами носят отговорност за управлението и използването на техните средства от бюджета на Парламента и че полето на действие Службата за вътрешен одит на Парламента не обхваща условията, при които се използват бюджетните кредити по бюджетна позиция 3701;

45. Приветства факта, че политическите групи са публикували своите вътрешни финансови правила и отчети за 2005 г. на сайта на Парламента;

46. Отчита следните окончателни показатели за бюджетните кредити, записани в бюджетна позиция 3701 през 2005 г.:

(в хиляди EUR) |

Общо налична сума в бюджета | 61973 |

Независими членове на ЕП | 1329 |

Сума на разположение на групите | 60644 |

Група | Разпределени средства от бюджета на Парламента | Собствени средства на групите и суми, пренесени към следващата година | Разходи през 2005 г. | Процент на усвояване | Таван за пренасяне на средства към следващата година [19] | Суми, пренесени към следващата година 2006 |

EPP-ED | 17282 | 4510 | 15066 | 69 % | 8641 | 6727 |

PSE | 13107 | 5447 | 11679 | 63 % | 6554 | 6554 |

ALDE | 5783 | 2251 | 4354 | 54 % | 2892 | 2892 |

Verts/ALE | 2712 | 777 | 2448 | 71 % | 1356 | 1040 |

GUE/NGL | 2726 | 1223 | 2735 | 69 % | 1363 | 1214 |

UEN | 1672 | 284 | 1525 | 78 % | 836 | 430 |

IND/DEM | 2182 | 688 | 2044 | 71 % | 1091 | 826 |

NI | 1110 | 219 | 986 | 74 % | 555 | 260 |

ОБЩО | 46575 | 15399 | 40837 | 66 % | 23287 | 19942 |

47. Отбелязва потвържденията от външните одитори на политическите групи, че отчетите съответстват на настоящите правила и международни счетоводни стандарти;

48. Отбелязва, че на 3 юли 2006 г. Бюрото одобри докладите на групите относно изпълнението на бюджета, както и съответните одиторски доклади; в тази връзка групата на PSE възстанови 322107 EUR, а ALDE възстановиха 788845 EUR от неизползвани средства в бюджета на Парламента, като тези суми не подлежат на пренасяне;

49. Отбелязва, че политическите групи са усвоили средно само 66 % от предоставените им бюджетните кредити (2004 г.: 74 %);

Политически партии на европейско равнище

50. Отбелязва следното представяне на отчетите при приключване на бюджетната 2005 година:

(EUR) |

Изпълнение на бюджет 2005 съгласно споразумението |

Партия [20] | собствени средства | обща сума, отпусната от ЕП | общо приходи | Безвъзмездни средства, като процент от допустимите разходи (макс. 75%) |

PPE | 1053583,60 | 2398941,14 | 3452524,74 | 70,08 % |

PSE | 848943,72 | 2489175,00 | 3338118,72 | 74,76 % |

ELDR | 358234,17 | 819562,69 | 1177796,86 | 70,10 % |

EFGP | 205699,82 | 568261,00 | 773960,82 | 73,64 % |

AEN | 38184,98 | 114330,48 | 152515,46 | 74,96 % |

PDE | 85932,25 | 253933,49 | 339865,74 | 74,86 % |

GE | 121956,00 | 365868.00 | 487824.00 | 69,49 % |

EFA | 84530,51 | 217906,00 | 302436,51 | 72,05 % |

Общо | 2797065,05 | 7117977,80 | 10025042,85 | 72,18 % |

51. Подчертава факта, че външните одитори на партиите са потвърдили, че отчетите съответстват на нормативните разпоредби, съдържащи се в член 6, 7, 8 и 10 от Регламент (ЕО) № 2004/2003 на Европейския парламент и на Съвета от 4 ноември 2003 г. относно статута и финансирането на политическите партии на европейско равнище [21] и че представените отчети вярно и достоверно отразяват финансовото състояние на политическите партии при приключване на финансовата 2005 година;

52. Въпреки това, отбелязва, че

- Партията на европейската левица (GE) е надвишила предварителния си бюджет, като е реализирала загуба от 42000 EUR, която не се покрива напълно от съществуващия капитал; следователно партията трябва значително да подобри структурите си на вътрешен контрол и незабавно да преструктурира капитала на партията, за да изплати задълженията си за 2005 г. и да осигури достатъчен резерв за в бъдеще,

- изпълнението на бюджета на Съюза на Европа за нациите (AEN) и Партията на европейските демократи (PDE) превиши рамките на предварителните им бюджети, което доведе до намаление на безвъзмездните средства и възстановяване на изразходваната разлика (110669,52 EUR от AEN и 113690,51 EUR от PDE);

53. Подчертава факта, че партиите на европейско равнище са постигнали висок процент на усвояване на предоставените им бюджетни кредити;

54. Отново подчертава значението на предложенията му за допълнително подобрение на Регламент (ЕО) № 2004/2003, както е предвидено в резолюцията му от 23 март 2006 г. [22];

55. Изразява задоволство, че са постигнати следните подобрения по отношение финансирането на партиите на европейско равнище в резултат от решението на Бюрото от 1 февруари 2006 г.:

- допустимите разходи по безвъзмездните средства през настоящата година (n) могат да бъдат изплатени през година n+1,

- Бюрото прие индикативен многогодишен бюджет за периода 2007—2009 г.;

56. Остава убеден, че на партиите на европейско равнище трябва да бъде позволено да създават резерви, за да изпълнят законовите си задълженията към своите служители и изпълнители в случай че партията се разпусне; отправя искане към Комисията да преустанови неспазването на ангажимента, поет от нея при процедурата по съгласуване от 21 ноември 2006 г., да представи предложение за изменение на Регламент (ЕО) № 2004/2003 на Европейския парламент и на Съвета относно статута и финансирането на политическите партии на европейско равнище и правилата за тяхното финансиране, като въведе съответните разпоредби за изключване на собствените ресурси от правилото за недопускане на печалба за бенефициера, определено в член 109 от Финансовия регламент, по-конкретно на вноски и членски внос, събирани при годишните дейности на политическа партия на европейско равнище и надвишаващи 25 % от допустимите разходи за бенефициера, съгласно член 10, параграф 2 от Регламент (ЕО) № 2004/2003;

Политика на Парламента в областта на недвижимите имоти

57. Потвърждава, че Парламентът е възприел политика да бъде собственик на сградите, които ползва, в резултат на което е инвестирал общо 1,4 милиарда EUR в недвижими имоти от 1992 до 2005 г., като по този начин ще спести, по негови собствени изчисления, приблизително 700 милиона EUR от наеми и разноски до края на 2006 г.;

58. Тъй като последната поискана актуализация се отнасяше за 2000 г., когато Съюзът имаше само 15 държави-членки, отправя искане до генералния секретар да предостави на съответната парламентарна комисия подробности относно разходите за поддръжка на трите места на работа на Парламента, общо и по местонахождение, така че Парламентът да придобие по-ясна представа за структурата на своите разходи и да може да определи областите, в които могат да се направят икономии;

Страсбург

59. Заявява отново, че Комисията по бюджетен контрол е разгледала обстойно обстоятелствата около покупката на сградите "Уинстън Чърчил" (WIC), "Салвадор де Мадариага" (SDM) и IPE III при подготовката за освобождаване на Парламента от отговорност за 2004 г.;

60. Подчертава, че оттогава Парламентът е станал собственик на три сгради в резултат от единодушното решение на Бюрото му от 23 октомври 2006 г.; финансовите и правните разпоредби в договора за продажба предвиждаха:

- продажна цена от 143125000 EUR, платима в брой в момента на подписването, като двата обекта се прехвърлят на символичната цена от 1 EUR за всеки от тях,

- Парламентът влиза във владение на сградите в деня на подписването на договора,

- програмата по възстановителната дейност за сградите, съгласувана първоначално с SCI-Erasme, ще продължи и ще приключи под отговорността на град Страсбург,

- град Страсбург е задължен да организира финансирането и извършването на дейностите, за да бъде сградата IPE III класифицирана като "сграда с обществен достъп, първа категория" най-късно до 31 декември 2007 г.;

61. Отбелязва, че по този повод Бюрото е разрешило плащане на наем за трите сгради за 2006 година до подписване на рамковото споразумение ( 28 септември 2006 г.) съгласно становището на Правната служба от 26 юни 2006 г.: 7352644,14 EUR за сградите "Уинстън Чърчил" и "Салвадор де Мадариага", и 4023329,90 EUR за сградата IPE III;

62. Отбелязва освен това, че договорът за продажба предвижда, че ако Парламентът прехвърли целия сграден комплекс на трета страна, различна от институция или орган на Европейския съюз, собствеността върху обекта(ите) ще премине отново под управата на град Страсбург за символичната цена от 1 евро; цената на сградите ще бъде взаимно договорена от Парламента и град Страсбург, или при невъзможност, ще бъде определена с експертна оценка;

Люксембург

63. Обръща внимание на съдържанието на рамковото споразумение между властите на Люксембург и Парламента относно разширяване на сградата "Конрад Аденауер" (KAD I и II); рамковото споразумение включва собствеността върху земята, правото на Парламента да отдава под наем цялата или части от сградата и условията за даване право на ползване на всеки купувач на сградите;

64. Отбелязва също така, че разходите за управление на проекта за извършване на допълнителни проучвания, управлението на проекта за надстрояване на KAD и за договори за работа се изчисляват на 345170900 EUR (стойност май 2005 г.);

65. Подчертава, че ще иска екологична сертификация за разширението на KAD в съответствие със Схемата за управление и одит на околната среда (EMAS);

Брюксел

66. Напомня, че на 10 октомври 2004 г. подписа със строителния предприемач дългосрочен договор за ползване и право на строителство на сградите D4-D5 с опция за покупка; общият бюджет възлиза на 325,2 милиона EUR, като са направени авансови плащания за 192,6 милиона EUR;

67. Отбелязва, че Бюрото одобри създаването на културна зона и Европейски център за посетители в сградата D4 през юли 2005 г.;

68. Обръща внимание, че белгийското правителство гарантира наскоро чрез писмо от министър-председателя Ги Верхофстат от 28 септември 2004 г., че стойността на земята и разходите по застрояването ѝ ще бъдат възстановени на Парламента, което представлява стандартната процедура, приложима и за другите европейски институции;

69. Въпреки това изразява съжаление, че белгийските власти до този момент не са изпълнили договора за земята на стойност 43 милиона EUR и оспорват общата сума, която следва да се възстанови на Парламента за разходите за застрояване на земята за сградите D4-D5, изчислена от службите на Парламента на 30,8 милиона EUR;

70. Счита предложението за 15 милиона EUR на белгийските власти за неприемливо; смята, че стойността на облицоването на покривната конструкция над жп гарата, която е обществена артерия, не може по принцип да бъде финансирана от бюджета на Парламента;

71. Изразява подкрепата си на председателя и Бюрото за разрешаване на споровете, възникнали между белгийските власти и Европейския парламент при защитата на финансовите и институционални интереси на Парламента;

72. В тази връзка призовава белгийското правителство да изпълни задълженията си по горепосочения договор;

73. Счита, че построяването на нови сгради за Парламента и последвалите инвестиции в строителство в околностите на тези сгради оказаха влияние върху заобикалящите райони по отношение на условията на жилищно настаняване, пътно движение, труд и живот и затова приканва своя генерален секретар да провежда политика на редовни консултации с представители на жителите на района и своевременно, преди следващата процедура по освобождаване от отговорност, да докладва за резултатите, постигнати чрез съгласуване с местните власти, по отношение на възможните отрицателни отражения на присъствието на Парламента;

Схема за доброволно пенсионно осигуряване

74. Напомня, че Сметната палата многократно е изтъквала в своите годишни доклади, за последен път през 2005 г. (таблица 10.2), че трябва да бъде създадена задоволителна правна основа за схема за допълнително пенсионно осигуряване; напомня, че освен това според Сметната палата трябва да бъдат установени ясни правила за компенсиране на евентуално възникнал дефицит; въпреки това отбелязва, че според становището на правните служби на Парламента вече съществува задоволителна правна основа съгласно регулаторната автономност на Европейския парламент, установена в член 199 от Договора за ЕО (предишен член 142 от Договора за ЕИО), която предоставя правото на Европейския парламент да предприеме всички необходими мерки за вътрешната си организация, и че, освен това, след като Статутът за членовете на ЕП влезе в сила, член 27 от този Статут ще представлява правната основа за пенсионния фонд;

75. Отбелязва, че през м. ноември 2005 г. фондът за допълнително пенсионно осигуряване е имал 475 членове, които плащат месечна вноска, директно удържана им от надбавките за общи разноски, възлизаща на 948 EUR и представляваща една трета; същевременно Парламентът плаща месечна вноска от 1896 EUR за всеки член;

76. Приканва членовете на фонда за доброволно пенсионно осигуряване да представят доказателства до края на ноември, че вноските им, удържани от надбавките за общи разходи, са изплатени от частен източник на доходи; в противен случай членовете на фонда ще бъдат изложени на обвиненията, че получават скрит допълнителен доход;

77. Приканва администрацията си от м. януари 2008 г. да прекрати плащанията на членове на ЕП, които не са удостоверили, че техните лични вноски във фонда за доброволно пенсионно осигуряване са платени от частен източник на доходи;

78. Напомня на Бюрото и администрацията си да предложи мерки в срок до 30 март 2007 г., които гарантират, че личните плащания от членове на фонда към пенсионната схема се извършват чрез нареждания за незабавно инкасо от личен източник на доходи [23];

79. Отбелязва, че фондът за допълнително пенсионно осигуряване е успял да намали актюерския си дефицит, съществуващ от пет години, от 43756745 EUR през 2004 г. на 28875471 EUR през 2005 г., като по този начин се е подобрила актюерската финансова позиция на фонда от 76,8 % през 2004 г. на 86,1 % през 2005 г.; подчертава, че през последните години колебанията на фондовата борса са изключително големи и следователно няма яснота в каква посока ще се развие актюерския дефицит на фонда;

80. Приканва инвестиционният управител на фонда да поощрява "ниско рисковите" инвестиции и да съблюдава етичните норми за инвестиране съгласно резолюциите на Парламента;

81. Отбелязва, че от януари 2006 г. даден член може да получава месечна пенсия от 1304 EUR на възраст 60 години и нагоре и само след пет години внасяне на суми;

82. Приветства факта, че Бюрото е формирало работна група, която да разгледа финансовото състояние на фонда за доброволно пенсионно осигуряване на основата на независимо актюерско разследване; отправя искане комисията по бюджетен контрол да бъде редовно информирана за констатациите на работната група;

83. Счита, че отношенията между Парламента и пенсионния фонд трябва да бъдат поставени на договорна основа, веднага след като работната група на Бюрото приключи работата си;

84. Счита, че след като Статутът на членовете на Европейския парламент влезе в сила фондът за доброволно пенсионно осигуряване следва да се ограничи до зачитане на правата (придобити до юни 2009 г.), което означава, че нито членовете на Европейския парламент, нито членовете на фонда могат да продължат да плащат на фонда; призовава Бюрото да вземе необходимите мерки;

Парламентарни сътрудници в Европейския парламент

85. Приветства решението на Бюрото от 25 септември 2006 г., с което се прие кодекс за парламентарните сътрудници в Европейския парламент; смята, че на всеки член на ЕП следва да бъде предоставен личен екземпляр от кодекса на неговия език;

86. Отбелязва, въз основа на данните, предоставени от генералния секретар на 24 януари 2007 г., че общият брой на акредитираните сътрудници в момента е 1416 души, като от тях 433 са доставчици на услуги (физически лица), приблизително 583 имат пряк трудов договор с членове на ЕП, а останалите 400 са назначени през доставчик на услуги; от тях около 138 имат трудов договор съгласно белгийското законодателство (14 % от акредитираните сътрудници с трудови договори); през 2005 г. имаше 4060 сключени договори за парламентарни сътрудници (включително 1673 служители и 2387 доставчици на услуги — от които 1687 са физически лица и 700 юридически лица), а на 492 стажанти се заплащаше от надбавките за парламентарни сътрудници;

87. Подчертава в тази връзка значението на одита на надбавките за парламентарни сътрудници на членовете на ЕП, който ще бъде на разположение едва по-късно през годината; следователно отправя искане към комисията по бюджетен контрол да предприеме последващи действия по този одиторски доклад заедно с предишните си забележки относно надбавките на членовете на ЕП [24] по време на процедурата за освобождаване от отговорност за 2006 г.;

88. Отбелязва, че изготвянето на статут за сътрудниците изисква преговори с Комисията и Съвета, и че Бюрото желае да се консултира също така с комисията по правни въпроси; в тази връзка приканва новоизбраното Бюро да активизира работата си по въпроса с оглед регулиране на условията за наемане и работа, както и режима на социалното осигуряване и данъчното облагане;

89. Поддържа становището, че в светлината на продължаващия дебат по въпроса, мандатът на парламентарната работна група относно сътрудниците на членовете на ЕП следва да бъде удължен;

План "Киото плюс" за Европейския парламент

90. Напомня някои от основните показатели, които отразяват огромното влияние на Европейския парламент върху околната среда (стойности за 2004 г.):

- разход на електроенергия — 6,2 милиона EUR

- отопление и газ — 235364 GJ годишно

- емисии на CO2 — 11245 t годишно

- хартия/печат — 70523 кашони по 2500 листа A4 (846,3 t)

- вода — 167830 m = 258836 EUR

- обикновени отпадъци — 2098 t = 347387 EUR

- паркинги — 5156 паркоместа

91. Изисква генералният секретар да предостави на съответната парламентарна комисия анализ на екологичните отражения на трите места на работа на Парламента, общо и поотделно, а също и на свързаните с тях изисквания за пътуване;

92. Приветства решението на Бюрото от 19 април 2004 г., с което се въведе Система за управление на околната среда в Европейския парламент в съответствие с регламента на Схемата за управление и одит на околната среда (регламент EMAS), която предлага идеално средство за управление на влиянието на дейността на Парламента върху околната среда;

93. Приветства и други инициативи за ограничаване въздействието върху околната среда, като например реорганизация на печатницата, въвеждане на нови и по-леки контейнери за транспорт на документите, наличието на велосипеди в Брюксел и Люксембург, организиране на видео-конференции и рециклиране на мастилените касети;

94. Приветства регистрацията по EMAS като много положителна стъпка; изразява съжаление обаче, че планът за действие на EMAS поставя много скромни цели за намаляване на вредното влияние (т.е. 5% за отопление и климатични инсталации), предлага далечни срокове (т.е. 2011 г. за ограничаване на потреблението на енергия за осветление) и определя различни проучвателни групи, работещи върху отделни подобрения;

95. Изтъква, че Европейският съюз играе водеща роля в дебата за промяната на климата на международно ниво; в тази връзка счита, че Парламентът не само трябва активно да допринася за изпълнение на ангажиментите на ЕС съгласно протокола от Киото, но и да реализира целите, посочени в неговите резолюции относно промяната на климата, и п о-специално намаляването на емисиите на СО2 с 30 % до 2020 г.;

96. Призовава администрацията си да изготви план "Киото плюс", който предлага план за действие, който е п о-амбициозен и по-всеобхватен от мерките, предвидени по рамката на EMAS с оглед да демонстрира на обществеността, че има амбицията да постигне целите, които изисква от другите да постигнат;

97. Счита, че евентуалните действия в плана "Киото плюс" трябва да съдържат следното:

- предоставяне на гаранции, че разширението на сградата КАD в Люксембург ще послужи за пример с използване на най-добрата екологична практика (т.е. чрез инсталиране на система за възстановяване, съхранение и повторно използване на дъждовните води, използване на екологична технология за ограничаване на енергопотреблението, използване на съвременна технология, като модерна топлинна изолация, или климатични инсталации, които улесняват възстановяването на топлината или свободното охлаждане, използване на соларни панели за затопляне на водата и възможност за инсталация за комбинирано производство на топлина и електроенергия),

- изготвяне на план за цялостна енергийна ефективност въз основа на одит не само на енергопотреблението, но и въз основа на изследване на главните причини за загубите на енергия; такава загуба на енергия може да бъде онагледена посредством термографични снимки на сградите,

- обсъждане на смяна на доставчика на електроенергия или преразглеждане на договора с настоящия(ите) доставчик(ци) с оглед закупуване на електроенергия от дружества, които оказват най-малко негативно влияние върху околната среда,

- ограничаване използването на хартия (с обем 846 тона през 2004 г.),

- стремеж към значително намаляване потреблението на вода (което изглежда не е цел на настоящия план за действие на EMAS),

- намаляване емисиите от служебните автомобили до 130 г/км CO2 до 2012 г.,

- разглеждане възможността за използване на хибридни автомобили за служебни автомобили,

- организиране на информационна кампания в Парламента, при която — въз основа на нуждите от транспорт и предпочитанията на длъжностните лица и другите служители, включени в изследванията — да се представи план на Парламента по отношение на мобилността, който ще изтъкне предимствата и ще поощри използването на устойчиви средства за транспорт (т.е. ходене, използване на велосипеди, обществен транспорт, използване на служебни и общи автомобили и т.н.),

- установяване на контакти с местните и регионални превозвачи от обществения транспорт с оглед предлагане на по-ефективна транспортна мрежа, като по този начин се привличат повече желаещи да пътуват от персонала на Парламента и другите институции,

- искане Бюрото да изготви постоянен и публичен информационни център за управление на мобилността, който да предоставя на клиентите информация и помощ по отношение на устойчивата мобилност,

- поощряване използването на информационно-технологично оборудване и видеоконференции за ограничаване на пътуванията,

- полагане на усилия за намаляване на разстоянието, което изминава храната, продавана в столовете и ресторантите на Парламента, преди да достигне до потребителя;

Равни възможности в Европейския парламент

98. Счита, че предлагането на равни възможности трябва да бъде неразделна част от кадровата политика на Парламента; в тази връзка приветства изчерпателния доклад, представен от заместник-председателя, отговорен за равенството между половете, който Бюрото прие на 29 ноември 2006 г.; очаква заключенията му да бъдат изцяло изпълнени;

99. Изтъква, че политиката за равни възможности на Парламента следва да бъде неразделна част от тръжните процедури и съответно трябва да се има предвид при сключване на договори с фирми, предоставящи услуги на Парламента;

100. Приема целите, определени от Бюрото за назначаване на жени на управленско ниво; отбелязва със задоволство, че целите по отношение на висшето ръководство вече са почти постигнати;

101. Обръща внимание на продължаващия дисбаланс на средно управленско ниво; приветства проучването и мерките, предприети от ГД "Персонал"; въпреки това призовава да се извърши оценка на пилотната програма за обучение на жени, които могат да бъдат назначени за шефове на отдели;

102. Подчертава, че по-добрият баланс между професионалния и личния живот може да поощри равни възможности; в тази връзка изисква конкретни мерки за въвеждане на гъвкав работен режим за служителите в допълнение към съществуващите нормативни разпоредби;

103. Отбелязва усилията на ГД "Персонал" за подобряване на административните и бюджетни процедури на заместване на служителите при отпуски по майчинство или семейни причини и непълно работно време; отправя искане към Бюрото и комисията по бюджетен контрол да се заделят необходимите бюджетни средства за осигуряване на системно заместване на тези служители;

104. Приветства усилията за подобряване достъпа до Парламента на хора с увреждания, независимо дали са членове на ЕП, сътрудници, служители или граждани; приветства пилотната програма, приета от Парламента, по отношение на стажовете за лица с увреждания, като положителна мярка за действие, като се има предвид, че дългосрочната цел е пълно интегриране на аспекта инвалидност във всички процеси, свързани с човешките ресурси;

105. Призовава генералния секретар да вземе изцяло предвид неговата резолюция относно интегрирания подход за равенството между половете от 13 март 2003 г. [25] във връзка с кадровата политика на Парламента и препоръчва въвеждането на бюджетиране с разбивка по признак пол в бюджета за 2008 г.;

Парламентът и Европейската служба за борба с измамите (ОЛАФ)

106. Приветства факта, че сътрудничеството между Парламента и Службата за борба с измамите е по принцип задоволително; въпреки това е обезпокоен от дългия период от време, необходимо за приключване на някои разследвания;

107. Отправя искане към комисията по бюджетен контрол да покани директора на Службата за борба с измамите за обсъждане на въпроси от общ интерес преди края на м. юли 2007 г.;

108. Съзнава, че в близко бъдеще Парламентът и Съветът ще обсъдят преразглеждане на Регламент (ЕО) № 1073/1999 на Европейския парламент и на Съвета от 25 май 1999 г. относно разследванията, провеждани от Европейската служба за борба с измамите (ОЛАФ) [26];

"Увеличаване на производителността" — реформиране на администрацията на Парламента

109. Изтъква факта, че реорганизацията на секретариата на Парламента с оглед постигане на още по-голям професионализъм, по-високо качество и синергии е почти завършена; отбелязва, че са въведени следните промени:

- разделяне на бившата Генерална дирекция "Комисии и делегации" на две, създаване на Генерална дирекция "Вътрешни политики" и Генерална дирекция "Външни политики", като по този начин се взема под внимание увеличаващата се законодателна тежест и ниво на специализация,

- подобряване на отношенията между Европейския парламент и националните парламенти,

- разформироване на бившата Генерална дирекция "Изследвания" и преустройването ѝ в служби по политиките, работещи в пряко взаимодействие с парламентарните комисии,

- предоставяне на парламентарните комисии на бюджет за събиране на експертен опит при извършване на външни изследвания и работа от независими експерти,

- развитие на използването на неговата библиотека,

- създаване на екипи за хоризонтални проекти по приоритетни въпроси, и

- подобряване качеството на парламентарните текстове;

110. Приветства напредъка, постигнат чрез прилагане на реформата;

111. Подчертава същевременно, че по отношение на външните изследвания, изискванията за тях трябва да бъдат ясни, финансовото пакет достатъчен и сроковете реалистични, за да могат изследователските институти да предложат качествени консултации;

Последващи действия по отношение на миналогодишната резолюция за освобождаване от отговорност

112. Отбелязва, че Бюрото е назначило двама заместник-председатели и двама квестори на 30 ноември 2005 г. с оглед изготвяне на нови правила за изплащане на разноските и надбавките на членовете на ЕП съгласно Статута за членовете на ЕП, който ще влезе в сила през м. юли 2009 г.; оправя искане на комисията по бюджетен контрол да бъде предоставен екземпляр от междинния доклад, приет на 13 декември 2006 г., както и други документи, излагащи позициите му, които работната група евентуално е изготвила; подчертава, че одитът на парламентарните надбавки на членовете на ЕП ще бъде с голяма стойност за работната група;

113. Отбелязва, че Бюрото засега няма намерение да променя правилата за възстановяване на пътните разноски на членовете на ЕП с оглед компенсиране на членовете, които пожелаят това, само за направените разноски за пътуване; 27 членове на ЕП са възстановили на Парламента част от техните надбавки за пътуване (148963,57 EUR) през 2005 г.;

114. Отбелязва, че оправомощените разпоредители с бюджетни кредити системно преглеждат дългосрочните договори на Парламента, като чрез тези дейности не са разкрити ситуации в ущърб на финансовите му интереси; приветства факта, че такава дейност ще се провежда всяка година за в бъдеще, и че резултатите от нея ще бъдат включвани в годишните доклади за дейността;

115. Отбелязва, че в контекста на разширяването 2004 са били създадени 984 работни места за длъжностни лица: 489 през 2003 г., 355 през 2004 г. и 150 през 2005 г.; до края на м. ноември 2006 г. са били назначени 518 длъжностни лица и 336 временни служители; освен това са били назначени и 65 български и 79 румънски договорно наети служители до края на м. ноември 2006 г.;

116. Обръща внимание на правните и организационни проблеми, свързани с въвеждане на системата на електронни подписи: от правна гледна точка ще е нужна яснота относно това как да се съвмести проекта с разпоредбите на Правилника за дейността на ЕП, определящи начина за внасяне на предложения в пленарната зала; от организационна гледна точка редът за внасяне на предложения и парламентарни питания трябва да бъде преразгледан;

117. Отправя искане относно начина, по който генералният секретар как възнамерява да прилага Междуинституционалното споразумение за по-качествено законотворчество;

118. Напомня, че Дисциплинарният съвет е приключил работата си по установяване на отговорността за отклонението в размер на 4136125 BEF между паричните средства в наличност и съответстващите суми през 1982 г.; оправя искане към генералния секретар да информира комисията по бюджетен контрол за изхода от дисциплинарното производство, както и дали сумата, включително с лихвите, е била възстановена.

[1] ОВ L 60, 8.3.2005 г.

[2] ОВ C 264, 31.10.2006 г., стр. 1.

[3] DV/614096EN.doc.

[4] ОВ C 263, 31.10.2006 г., стр. 1.

[5] ОВ C 263, 31.10.2006 г., стр. 10.

[6] OВ L 248, 16.9.2002 г., стр. 1. Регламент, изменен с регламент (EО, Евратом) № 1995/2006 (OВ L 390, 30.12.2006 г., стр. 1).

[7] PE 349.540/Bur/ann/def.

[8] ОВ L 177, 6.7.2007, стр.3.

[9] ОВ L 262, 7.10.2005 г., стр. 1.

[10] PE 377.686/BUR.

[11] Вж. параграф 7 от горепосочената резолюция от 26 септември 2006 г.

[12] ОВ L 196, 27.7.2005 г., стр. 28.

[13] ОВ L 330, 4.11.2004 г., стр. 160.

[14] ОВ L 148, 16.6.2003 г., стр. 62.

[15] Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности (OВ L 357, 31.12.2002 г., стр. 1).

[16] Параграф 90 от решението за освобождаване от отговорност за 2001 г., ОВ L 148, 16.6.2003 г., стр. 62.

[17] Писмо до председателя на комисията по бюджетен контрол от 11 януари 2007 г. (300319).

[18] Решение на Бюрото от 30 юни 2003 г.

[] Съгласно разпоредбите за прилагане на бюджетна позиция 3701.

[] PPE: Европейска народна партия; PSE: Партия на европейските социалисти; ELDR: Европейска либерална, демократическа и реформистка партия; EFPG: Европейска федерация на Зелените партии; AEN: Съюз на Европа за нациите; PDE: Партия на европейските демократи; GE: Партия на европейската левица; EFA: Европейски свободен алианс.

[21] ОВ L 297, 15.11.2003 г., стр. 1.

[22] OВ C 292 E от 1.12.2006 г., стр. 127.

[23] Вж. параграф 88 от горепосочената резолюция от 26 септември 2006 г.

[24] Вж. параграфи 73 до 79 от горепосочената резолюция от 26 септември 2006 г.

[25] ОВ C 61 Е, 10.03.2004 г., стр. 384.

[26] ОВ L 136, 31.05.1999 г., стр. 1.

--------------------------------------------------